《游东林寺》
宋代·董嗣杲

庐山白云拥，绝似兜罗绵。
覆得丑好尽，何啻万万千。
东林香炉峰，生在寺门前。
山阴土脉润，草木鸣秋妍。
意行梵庑旷，单下谁栖禅。
主僧淮东秀，眉目棱棱然。
谈尘自高蹈，往往来著边。
我游欲结社，有愧远师莲。
草堂流水环，遗像俨乐天。
西风号万杉，趺坐青石颠。
野老喜我陪，谈吟超极玄。
上方僧谩多，多结粥饭缘。
方且局诸妄，焉得安三椽。
浮生忘有家，妙句知无传。
尘垢送短日，风霜侵颓年。
斜阳透西树，独支竹筇坚。
钟鸣拟寻睡，酒至流馋涎。
月上三笑亭，醉听渔家眠。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。